Elina Salo

Aino Elina Salo (oik. Maisala; 9. maaliskuuta 1936 Sipoo – 4. marraskuuta 2025) oli suomalainen näyttelijä. Salo teki pitkän uran elo­kuva­näyttelijänä aina 1950-luvulta alkaen 2000-luvun kansainvälisiin kuvauksiin asti. Hänet tunnetaan etenkin roolistaan Pikku Myynä useissa eri tuotannoissa sekä vahvoista rooli­töistään Lilla Teaternissa ja Aki Kauris­mäen elo­kuvissa .
Ura.
Teatteri­koulun vuosina 1955–1958 käynyt Elina Salo näytteli Suomen Filmi­teollisuuden elo­kuvissa 1950-luvun puoli­välistä saakka. Ensimmäinen suurempi rooli Salolla oli Maunu Kurkvaaran elokuvassa "Pata­rouva" (1959). Vuosi­kymmenen vaihteen tienoilla hän sijoittui useina vuosina ensimmäiselle sijalle "Elokuva-Aitta"-lehden järjestämissä ”Suomen suosituin elo­kuva­näyttelijätär” -äänestyksissä. Tuolloin Salo teki mieleen­jääneet roolit muun muassa Kassilan ohjaamassa klassikossa "Komisario Palmun erehdys" (1960) sekä sitä seuranneessa "Kaasua, komisario Palmu!" -elokuvassa. Sittemmin hän on ollut niinkin eri­tyyppisten ohjaajien kuin Aarne Tarkaksen, Matti Kassilan, Risto Jarvan ja Aki Kauris­mäen luotto­näyttelijä.
Alkuaikojen yksi­ulotteisten farssien ja pirteiden tyttö­roolien jälkeen Salon vahva näyttelijä­persoonallisuus pääsi kunnolla esiin suomalaisen elo­kuvan ”uuden aallon” myötä Jarvan ja Jaakko Pakkas­virran esikois­elo­kuvassa "Yö vai päivä" (1962) sekä etenkin Jarvan elokuvassa "Työmiehen päiväkirja" (1967).
Elo­kuva­roolien lisäksi Salo teki uraa myös teatterinäyttämöillä, Intimiteatterissa vuosina 1960–1965 ja Lilla Teaternissa vuodesta 1967.
1970-luvulle tultaessa Elina Salon elo­kuva­ura hiljeni, ja muutaman vuoden ajan hän teki vain pieniä sivu­rooleja. Rooli runoilija L. Onervana Jaakko Pakkas­virran Eino Leino -elo­kuvassa "Runoilija ja muusa" (1978) käynnisti uuden, aktiivisemman kauden. Myöhäisemmän jakson merkittäviä tapauksia ovat olleet lukuisat luonneroolit Aki Kauris­mäen elo­kuvissa. Roolisuoritus rouva Sjö­holmina elo­kuvassa "Kauas pilvet karkaavat" (1996) palkittiin Jussi-palkinnolla. Salon tuorein elo­kuva­työ on Clairen rooli elo­kuvassa "Le Havre" vuonna 2011. Tästä roolista hän sai jälleen parhaan nais­sivu­osan Jussi-palkinnon.
Salo näytteli kaikkiaan yli 70 elo­kuvassa, ja sivu­roolien ohella hän teki monia merkittäviäkin osia, niin draamoissa kuin komedioissa.
Elina Salo oli pitkään myös lasten­ohjelmien televisio­äänenä. Näyttelijän­uran lisäksi Elina Salo levytti musiikkia, josta suurin osa on lastenlauluja. Yksi tunnetuimpia hänen esittämiään kappaleita on vuonna 1979 levytetty ”Lähdetään Korkeasaareen”.
Pikku Myy.
Salo valittiin 1960-luvun lopulla Pikku Myyn rooliin televisiosarjaan "Muumipeikko", jonka näyttelijät olivat pääosin Lilla Teaternista tuttuja. Sarjan käsikirjoittivat Tove ja Lars Jansson ja se kuvattiin Ruotsissa. 13-osainen sarja esitettiin siellä joulukuusta 1969 alkaen ja Suomessa tekstitettynä heti seuraavan vuoden alussa. Sarjan laulut levytettiin, mukaan lukien Salon esittämä "Lilla Mys visa". Salo näytteli Myytä myöhemmin myös Lilla Teaternin Muumi-näytelmissä.
Salo palasi Pikku Myyn rooliin vuonna 1991, kun kansainvälisenä yhteistuotantona tuotetun "Muumilaakson tarinoita" -sarjan suomenkieliset äänitykset alkoivat. Salo äänitti sarjaan kaikkiaan 100 jaksoa vuoteen 1998 mennessä, tehden roolista hänen uransa mittavimman. Sarjan valtavan suosion myötä Pikku Myyn roolista tuli myös Salon tunnetuin. Hän lainasi äänensä myös Myyn äidille kahdessa jaksossa.
Vuosi 1993 piti Salon kiireisenä, sillä hän äänitti tuolloin "Muumilaakson tarinoiden" lisäksi sekä elokuvan "Muumipeikko ja pyrstötähti" että lyhytelokuvan "Kuinkas sitten kävikään?", jossa Salo toimii myös kertojana. Kesällä avattiin Naantalin Muumimaailma, jossa Salo oli mukana Muumitalossa kuuluvalla ääniraidalla, jolla Myy jutteli vieraille. Samana vuonna levytettiin myös albumi "14 uutta Muumilaulua", jolla Salo laulaa kappaleen "Pikku Myyn haaveet" ja on mukana myös laulussa "Kun laiskottaa…".
1990-luvun lopulla Salo äänitti Myyn pääroolin ruotsalaiseen "Suuri Muumijuhla" -tietokonepeliin sekä suomeksi että ruotsiksi. Hän on mukana suomeksi myös norjalaisissa peleissä "Muumit ja Taikurin hattu" (1997) ja "Muumit meren aalloilla" (1999).
Salon viimeiseksi äänitykseksi Pikku Myynä jäi "Muumipeikko"-sarjasta tutun "Lilla Mys visan" suomenkielinen levytys nimellä "Pikku Myyn laulu". Laulu julkaistiin albumilla "Parhaat Muumilaulut" vuonna 2002.
Yksityiselämä.
Elina Salo oli naimisissa Pertti Maisalan kanssa vuosina 1963–1976, ja heillä on tytär (s. 1964). 1990-luvun puolivälistä alkaen Elina Salo asui pää­asiassa Pariisissa, ja hänelle myönnettiin 2009 ranskalainen Ordre des Arts et des Lettres -rita­rikunnan korkein kunnia­merkki. Vuonna 1996 hän sai Suomen valtion taiteilijaeläkkeen.